Къэрал программэм ипкъ иткIэ
Бахъсэн щIыналъэм хыхьэ Псыхъурей къуажэм 2020 гъэм щаухуэнущ унэтIыныгъэ куэд къызэщIэзыубыдэ спорт комплекс.
Абы и инагъыу щытынущ метр зэбгъузэнатIэ 2000-м щIигъу. Комплексым хэтынущ иджырей мардэхэм къизагъэ универсальнэ спорт пэш, стIолыщхьэ теннис щыджэгу плIанэпэ, тренажёрхэмкIи къызэрагъэпэщынущ. КъищынэмыщIауэ, къулыкъущIапIэ, медицинэ пэшхэр, зэIущIэхэм еплъыну къакIуэхэм папщIэ балконхэр иIэнущ. Комплексым щылэжьэнущ бэнэкIэ хуитымкIэ, дзюдомкIэ, самбэмкIэ, нэгъуэщIхэмкIи секцэхэр.
Спорт комплексыр яухуэнущ «Демография» лъэпкъ проектым хыхьэ «Спортыр ди гъащIэм быдэу пыщIащ» федеральнэ программэм ипкъ иткIэ. Лэжьыгъэхэм мыгувэу щIадзэнущ икIи дызэрыт илъэсым и кIэухым зэфIагъэкIыну я мурадщ.
КЪЭХЪУН Бэч.
